1Uwéllauwi napuriyati sining pamimpinna jema’mu. Uwokii iyaé selaku sellao pamimping enrengngé selaku tau iya alénaé pura sabbingngi anrasa-rasanna Kristus, sibawa iya turu’étto matu ripakaraja, rékko arajanna Kristus riyappaitangngi lao ri rupa tauwé. Uwéllauwi sibawa masero
2na kuwammengngi muwampii mampii bimbala’ iya nabbéréyangngé Allataala lao ri iko. Ampii mennang sibawa masennang ati pada-pada iya nacinnaiyé Allataala, sibawa aja’ nasibawangngi ati matane’é. Aja’to mupogau’i jama-jamammu untu’ lolongeng asarong, sangadinna nasaba tonget-tongekko macinna mattumani.
3Aja’ mutinda’ selaku panguwasa lao ri mennang iya riyappaddettangengngé lao ri iko, sangadinna ancajino conto untu’ mennang.
4Na ri wettunna polé matti iyaro Pakkampi Marajaé, tarimako matu passigera’ iya lala’-lala’é, iya dé’é matu nabellang lala’-lala’na.
5Makkuwatoro Saudara, sining tau maloloé. Tunru’no lao ri sining tau iya macowaé. Harusu manekko pakariyawai alému sibawa sisullé situmaningi sibawa mariyawa ati. Saba’ ri laleng Kitta’é tarokii makkuwaé, "Naéwai Allataala tau iya matempoé, iyakiya namaséiwi tau iya pakariyawaéngngi atinna."
6Rimakkuwannanaro, pakariyawai alému ri yawa limanna Allataala iya mawatangngé, kuwammengngi napakatanréko rékko wettunna.
7Abbéréyangngi sininna abata-batammu lao ri Allataala, saba’ aléna jampangiko.
8Sitinajako matike’ sibawa sadiya-sadiya! Saba’ Ibillisi’ iyanaritu balimmu. Pada-padai singaé iya joppaé lao tulili nangngautto sappai nanréna.
9Ewai sibawa teppe’ iya masse’é, saba’ muwissengngi makkedaé tau Kristéng laingngé ri sininna linoé manrasa-rasa towi pada-pada iko.
10Iyakiya puramuna manrasa-rasa cinampe’, aléna Allataala mébbuko matu mancaji sukku. Napatettokko matu sibawa napéwatangiko enrengngé napakkasse’ko. Saba’ Aléna iyanaritu Allataala iya makessing ati senna’é, iya puraé mobbiko untu’ turu’ pérasaiwi arajan-Na iya mannennungengngé naolai Kristus.
11Aléna ritu makuwasa lettu mannennungeng! Aming.
12Sure’ku iya maponco’éwé uwokii lao ri iko sibawa pattulunna Silas, iya uwangga’é séddi saudara Kristéng iya matinulué. Macinnaka mpéréngngi sumange’ lao ri iko sibawa patepperiko makkedaé aga iya uwokiéwé iyanaritu biritta passalenna pammaséna Allataala iya tongengngé. Sitinajako makkatenning masse ri pammaséro.
13Sellao-sellao si jema’ta ri Babilonia, iya ripiléétto ri Allataala, masselleng lao ri iko, makkuwatoro ana’ku Markus iya upojiyé.
14Siyasselles-sellengekko séddié lao ri laingngé sibawa penno pammasé selaku saudara Kristéng. Tennapodo Puwangngé mabbéré asaléwangeng lao ri Saudara iya maneng iya mancajiyé appunnangenna Kristus. Salama, Pétrus
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn